钦定古今图书集成/明伦汇编/氏族典/第213卷 > 《四川总志》 > 何充
## 钦定古今图书集成/明伦汇编/氏族典/第213卷 > 《四川总志》 > 何充

按《晋书何充传》：“充字次道，庐江灊人，魏光禄大夫祯
之曾孙也。祖恽，豫州刺史。父叡，安丰太守。充风韵淹
雅，文义见称。初辟大将军王敦掾，转主簿，忤敦，左迁
东海王文学。寻属敦败，累迁中书侍郎。成帝即位，迁
给事黄门侍郎。苏峻作乱，京都倾覆，充东奔义军。贼
平，封都乡侯，拜散骑常侍，出为东阳太守，仍除建威”
将军、会稽内史。在郡甚有德政，诏征侍中，不拜，除建
威将军、丹阳尹，加吏部尚书，进号冠军将军，又领会
稽王师。转护军将军，参录尚书事，寻迁尚书令，加左
将军，徙中书令，加散骑常侍，又领州大中正。以州有
先达宿德，因让不拜。建元初，出为骠骑将军、都督徐
州扬州之晋陵诸军事、假节，领徐州刺史，镇京口。顷
之，征充入为都督扬豫徐州之琅琊诸军事、假节，领
扬州刺史。俄而帝疾笃，庾冰、庾翼意在简文帝，而充
建议立皇太子，奏可。及帝崩，充奉遗旨，便立太子，是
为穆帝。冰、翼甚恨之。献后临朝，加中书监，录尚书事。
充自陈“既录尚书，不宜复监中书。”许之，复加侍中。冰、
翼等寻卒，充专辅幼主。充居宰相，虽无澄正改革之
能，而彊力有器局，临朝正色，以社稷为己任。凡所选
用，皆以功臣为先，不以私恩树亲戚，谈者以此重之。
永和二年卒，时年五十五，赠司空，谥曰文穆。无子，弟
子放嗣。卒，又无子，又以兄孙松嗣。位至骠骑谘议参
军。